રોનાલ્ડે ગુરુના આદેશનો પ્રેમપૂર્વક સ્વીકાર કર્યો. એક મહિનો ગુરુમાતાના કહ્યા પ્રમાણે તેમણે પસાર કર્યો. બદલામાં ગુરુ મોનિકાદેવીએ બનારસ જઈને સંન્યાસ લીધો. હવે તેઓ મોનિકા ન હતાં. દિક્ષા બાદનું તેમનું નામ હતું જશોદામૈયા. તેમણે રોનાલ્ડને વૈષ્ણધર્મની દીક્ષા આપી. અને રોનાલ્ડનું સંન્યસ્ત નામ પાડ્યું યોગી કૃષ્ણપ્રેમ. ગુરુ-શિષ્યની આ જોડી થોડા સમય સુધી બનારસમાં રહી. હિન્દુ સંન્યાસીને છાજે તે પ્રકારની જીવનશૈલી યોગી કૃષ્ણપ્રેમે સપ્રેમ અપનાવી લીધી. પૂર્ણપણે શાકાહારી એવા કૃષ્ણપ્રેમ હવે પોતાના ગુરુ તથા ઈશ્વરની સેવામાં સમય ગાળતા થઈ ગયા. 1930માં ગુરુમાતાની આજ્ઞાથી યોગી કૃષ્ણપ્રેમે હિમાલયની ગોદમાં મિરતોલા ખાતે જમીન ખરીદીને ઉત્તર વૃંદાવન નામક આશ્રમની સ્થાપના કરી. સમય જતાં મિરતોલા આશ્રમ જાણે તીર્થસ્થાન સમો બની રહ્યો. પુત્રવત્ શિષ્ય યોગી કૃષ્ણપ્રેમના ગુરુ જશોદામૈયાએ પોતાના જીવનકાળમાં પરમ પ્રિય શિષ્યને જ્ઞાનમાર્ગ પર ઉર્ધ્વગતિ કરતા જોયો. ગુરુમાતા પ્રત્યે યોગી કૃષ્ણપ્રેમનું સમર્પણ અનન્ય હતું. 1948માં ગુરુમાતાના દેહવિદાય બાદ કૃષ્ણપ્રેમ પોતાના પરમ પ્રિય મિત્ર દિલીપ રોયને એક પત્રમાં લખે છે, ‘કૃષ્ણ અને ગુરુ મારે મન બંને એક જ છે. પરંતુ કદાચ ગુરુનું પલ્લુ થોડું ભારે છે. જો હું ગુરુને ત્યજી દઉં તો કૃષ્ણ પણ મને પડતો મૂકશે. પરંતુ હું ગમે તે કરું તોય ગુરુ મને ક્યારેય ત્યજવાના નથી...' ગુરુ જશોદામૈયાના દેહવિલય બાદ યોગી કૃષ્ણપ્રેમે દક્ષિણ ભારતની યાત્રા કરી. તે દરમિયાન તેઓ રમણ મહર્ષિને મળ્યા અને બંને મહાન તપસ્વીઓ અન્યોન્યની શક્તિઓથી અભિભૂત થયા.